钦定古今图书集成/理学汇编/字学典/第160卷 > 屠隆考槃馀事 > 印色池
## 钦定古今图书集成/理学汇编/字学典/第160卷 > 屠隆考槃馀事 > 印色池

官哥窑方者，尚有八角委角者最难得。定窑方池外
有印花文，佳甚。此亦少者。诸玩器玉当较胜于磁，惟
印色池以磁为佳，而玉亦未能胜也。故今官哥定窑
者贵甚。近日新烧有盖白定、长方印池，并青花白地
纯白者，此古未有，当多蓄之。且有长六七寸者，佳甚。
玉者有陆子冈做周身连盖滚螭白玉印池，工致侔
古，近多效制。有三代玉方池，内外土锈血侵四裹，不
知何用。今以为印池，似甚合宜。